**Míloksen arkeologinen museo** (myös *Meloksen arkeologinen museo*; kreik. Αρχαιολογικό Μουσείο Μήλου, *Archaiologikó Mouseío Mílou*) on arkeologinen museo Plákan kylässä Míloksen saarella Kreikassa. Se esittelee saarelta löydettyä helladista ja antiikin aikaista esineistöä.

Museo on perustettu vuonna 1985. Se toimii Míloksen pääkylän Plákan keskustassa Ernst Zillerin suunnittelemassa uusklassisessa rakennuksessa vuodelta 1870. Museorakennuksessa on neljä salia. Lisäksi esineitä on myös museon ulkotiloissa.

Kokoelmat
---------

Museon kokoelmiin kuuluu esineitä neoliittiselta kaudelta, helladiselta/mykeneläiseltä kaudelta sekä antiikin ajalta. Merkittävimpiin esihistoriallisiin löytöihin lukeutuvat Míloksen Fylakopín helladisen asutuksen kaivauksista tehdyt löydökset sekä löydökset muista saaren esihistoriallisista kohteista kuten Nýchia ja Demenagáki. Niihin lukeutuvat muun muassa niin kutsuttu Fylakopín nainen eli Fylakopísta löydetty jumalattaren tai papittaren 45 cm korkea helladinen pienoispatsas LH IIIA -kaudelta 1300-luvulta eaa.; lukuisat muut uskonnollisessa käytössä olleet figuriinit; vulkaanisesta kivestä tehty alttari; sekä keraamiset astiat. Esihistoriallisiin löytöihin lukeutuvat myös Chálakaksen Rivárista löydetty varhaiskykladisen talon pienoismalli, joka on ajoitettu noin ajalle 2200–2000 eaa. ja antaa arvokasta tietoa tuon ajan rakentamisesta, sekä lukuisat obsidiaanista tehdyt esineet.

Lisäksi museossa on muun muassa antiikin aikaista keramiikkaa, mukaan lukien arkaaiselta kaudelta noin 650–600 eaa. oleva amfora, jonka koristelussa esiintyvät muun muassa Dionysos, Ariadne, Apollon, Artemis ja Leto, sekä hautauksessa käytetyt pithokset; veistoksia erityisesti hellenistiseltä ja roomalaiselta ajalta; käyttöesineitä ja rahoja; sekä piirtokirjoituksia, mukaan lukien kirjoituksia arkaaisella meloslaisella aakkostolla. Museossa on myös saarelta löydetyn Milon Venuksen eli Meloksen Afroditen nykyaikainen kopio. Alkuperäinen noin vuodelta 120 eaa. peräisin oleva veistos on Louvressa.

* Varhaiskykladinen talon pienoismalli, Rivári, Chálakas, n. 2200–2000 eaa.Varhaiskykladinen talon pienoismalli, Rivári, Chálakas, n. 2200–2000 eaa.
* Veneen pienoismalli, Fylakopí, 2000-luku eaa.Veneen pienoismalli, Fylakopí, 2000-luku eaa.
* Niin kutsuttu Fylakopín nainen, LHIIIA, 1300-luku eaa.Niin kutsuttu Fylakopín nainen, LHIIIA, 1300-luku eaa.
* Niin kutsuttuja lintujumalattaria, Fylakopí, LH IICNiin kutsuttuja lintujumalattaria, Fylakopí, LH IIC
* Nautaeläinfiguriineja, LH IIIC.Nautaeläinfiguriineja, LH IIIC.
* Keramiikkaa, Fylakopí, LH I–II.Keramiikkaa, Fylakopí, LH I–II.
* Arkaainen amfora, koristelussa mm. Dionysos ja Ariadne, n. 650–600.Arkaainen amfora, koristelussa mm. Dionysos ja Ariadne, n. 650–600.
* Mustakuviokoristeltu lekythos, 500-luku eaa.Mustakuviokoristeltu lekythos, 500-luku eaa.
* Keraamisia lintuja, Kómia, 500-luku eaa.Keraamisia lintuja, Kómia, 500-luku eaa.
* Hellenistisen ja roomalaisen ajan veistoksia.Hellenistisen ja roomalaisen ajan veistoksia.
* Marios Trofimoksen, Dionysoksen papin, hermi; Tramythia, 100-luku.Marios Trofimoksen, Dionysoksen papin, hermi; Tramythia, 100-luku.
* Milon Venuksen kopio.Milon Venuksen kopio.

Lähteet
-------

1. 1 2 3  Archaeological Museum of Milos: Description Ministry of Culture and Sports. Viitattu 4.4.2016.
2. 1 2 3  Archaeological Museum of Milos *Greek Travel Pages*. Viitattu 4.4.2016.
3. 1 2  Archaeological Museum of Milos *Milos*.  Arkistoitu 9.4.2016. Viitattu 4.4.2016.

Aiheesta muualla
----------------

* Kuvia tai muita tiedostoja aiheesta **Míloksen arkeologinen museo** Wikimedia Commonsissa